ส่งกลับ เสี่ยอ้วน จตช.รับจากเขมร นั่ง ฮ.เข้ากรุงทันที (คลิป)
เสี่ยอ้วน, ผู้ต้องหาบงการฆ่า 2 ศพเขาชีจรรย์แล้ว ตำรวจเตรียมกำลังรับตัวที่ด่านชายแดนอรัญประเทศ พร้อมส่ง ฮ.ไปรับตัวให้ ผบ.ตร.แถลงข่าวคดีโหด ขณะที่ตำรวจ สภ.นาจอมเทียน เร่งขนย้ายของกลางกันอย่างจ้าละหวั่น ลำเลียงเข้ากรุง พร้อมเตรียมแผนควบคุมผู้ต้องหาหวั่นเครียดฆ่าตัวตาย,ภายหลัง พล.ต.อ.สุชาติ ธีระสวัสดิ์ จเรตำรวจแห่งชาติ หัวหน้าชุดเจรจากับทางการประเทศกัมพูชา อยู่ระหว่างประสานคุมตัว เสี่ยอ้วน นายปัญญา ยิ่งดัง อายุ 39 ปี เจ้าของสถานบันเทิงย่านหาดป่าตอง จ.ภูเก็ต ผู้ต้องหาบงการฆ่า น.ส.ปวีณา หรือสปาย นาเมืองรักษ์ กับนายอนันตชัย หรือฟอส จริตรัมย์ เพื่อนสนิท ที่ลานจอดรถตรงข้ามพระพุทธรูป แกะสลักเขาชีจรรย์ ต.นาจอมเทียน อ.สัตหีบ จ.ชลบุรี เพื่อขอรับกลับมาดำเนินคดีในไทย หลังก่อเหตุ หนีข้ามแดนเข้าไปจังหวัดไปรเวง ประเทศกัมพูชา ติดกับชายแดนประเทศเวียดนาม กระทั่งถูกเจ้าหน้าที่กัมพูชาจับกุม นำตัวไปส่งให้เจ้าหน้าที่ฝ่ายความมั่นคง กัมพูชาเป็นผู้ดูแลและควบคุมตัวไว้ ยังไม่ได้ส่งมอบตัวให้ ตม.กัมพูชา อยู่ระหว่างรอการเซ็นอนุมัติ,ความคืบหน้าเมื่อเวลา 10.00 น. วันที่ 21 ส.ค. พล.ต.เอก โฉมพอล รองหัวหน้าด่าน ตม.ปอยเปต ของกัมพูชา เปิดเผยว่า นายซอ เค็ง รองนายกรัฐมนตรีกัมพูชา และ รมว.มหาดไทยกัมพูชา เซ็นอนุมัติให้ตม.กัมพูชา นำตัวนายปัญญา หรือเสี่ยอ้วน ยิ่งดัง ผลักดันกลับประเทศไทยแล้ว พล.ต.ซึม สมอาด หัวหน้าด่าน ตม.ปอยเปต เดินทางไปรับตัวเสี่ยอ้วนที่กรมตรวจคนเข้าเมือง ณ กรุงพนมเปญ นั่งรถยนต์มาที่ด่านพรมแดนปอยเปต จ.บันเตียเมียนเจย ตรงข้ามด่านพรมแดนอรัญประเทศ จุดผ่านแดนถาวรบ้านคลองลึก อ.อรัญประเทศ จ.สระแก้ว ส่งตัวให้ตำรวจไทยไปดำเนินคดี คาดว่าผู้ต้องหาจะมาถึงไทยช่วงดึกวันที่ 21 ส.ค.นี้,ส่วนการเตรียมความพร้อมในการรับตัวเสี่ยอ้วนของเจ้าหน้าที่ฝ่ายไทยนั้น พ.ต.อ.เบญจพล รอดสวาสดิ์ ผกก.ตม.จ.สระแก้ว ประสานความร่วมมือกับ พ.ต.อ.เสกสรร วัฒนพงษ์ ผกก.สภ.คลองลึก จ.สระแก้ว และ ร.ท.ไกร อินทร์นอก ผบ.ร้อย ทพ.1201 เตรียมการรักษาความปลอดภัยไว้พร้อมแล้ว ส่วนที่ กก.ตชด.ที่ 12 อรัญประเทศ มีเฮลิคอปเตอร์ของสำนักงานตำรวจแห่งชาติ มารอเพื่อรับตัวเสี่ยอ้วน ส่งไปยังสำนักงานตำรวจแห่งชาติเพื่อแถลงข่าวต่อไป,ด้าน พ.ต.อ.อาทร ชิ้นมาก ผกก.สภ.นาจอมเทียน จ.ชลบุรี พร้อมด้วยทีมงานสอบสวนและสืบสวน เร่งเคลื่อนย้ายรถของกลาง 6 คัน และอาวุธปืน รวมถึงหลักฐานต่างๆ ที่เกี่ยวข้องกับคดีฆ่า 2 ศพ เขาชีจรรย์ ไปที่สำนักงานตำรวจแห่งชาติ เพื่อเตรียมแถลงข่าว มีรถตำรวจเปิดไซเรนนำหน้า-ปิดท้ายไป เพื่อความปลอดภัย ขณะเดียวกันตำรวจวางแผนหลังนำตัวเสี่ยอ้วนมาสอบสวน และทำแผนประกอบคำรับสารภาพ รวมถึงขั้นตอนฝากขังเสร็จเรียบร้อย ห้ามปล่อยให้เสี่ยอ้วนอยู่เพียงลำพังโดยเด็ดขาด กำชับเจ้าหน้าที่ตำรวจเฝ้าควบคุมประกบ 2 นาย เนื่องจากผู้ต้องหาเกิดความเครียด เกรงจะทำร้ายตัวเองเสียชีวิต,ต่อมาเวลา 18.00 น. วันเดียวกัน ที่กองบินตำรวจ ถนนรามอินทรา แขวงท่าแร้ง เขตบางเขน กทม. ผู้สื่อข่าวรายงานว่า มีขบวนรถตำรวจประกอบด้วยรถตู้จากกองบัญชาการตำรวจสันติบาล (บช.ส.) และรถเก๋งจากสำนักงานตำรวจแห่งชาติ (สตช.) มาจอดเรียงกัน 2 ขบวน เพื่อเตรียมรับตัวนายปัญญา ยิ่งดัง ผู้ต้องหาบงการฆ่า 2 ศพเขาชีจรรย์ ถูกควบคุมตัวจากประเทศกัมพูชาส่งตัวเข้าด่านชายแดนอรัญประเทศ จ.สระแก้ว ขึ้นเฮลิคอปเตอร์มาลงที่กองบินตำรวจ ตำรวจรักษาการณ์อยู่บริเวณปากทางเข้า-ออก ปิดประตู ห้ามผู้สื่อข่าวเข้าพื้นที่ มีรายงานด้วยว่า หลังจากผู้ต้องหามาถึงกองบินตำรวจแล้ว ตำรวจชุดปฏิบัติการของ ตร.จะควบคุมตัวไปดำเนินการที่สำนักงานตรวจคนเข้าเมือง,เวลา 20.20 น. ผู้สื่อข่าวรายงานที่ด่านชายแดน อรัญประเทศ จ.สระแก้ว พล.ต.อ.สุชาติ ธีระสวัสดิ์ จเรตำรวจแห่งชาติ โทรศัพท์แจ้งตำรวจ ตม.อรัญประเทศ ขออำนวยความสะดวกเปิดทางให้รถฟอร์จูเนอร์ 2 คัน มี พล.ต.อ.สุชาตินั่งอยู่ในรถพร้อมกับชุดสืบสวนวิ่งมาจากฝั่งด่านปอยเปต ประเทศกัมพูชาเข้าฝั่งไทย คุมตัวเสี่ยอ้วนผู้ต้องหาบงการฆ่าเข้าประเทศ เมื่อเห็นรถวิ่งมา 2 คัน ตำรวจ ตม.รีบเปิดทางให้ผ่าน รถวิ่งไปอย่างรวดเร็วมุ่งหน้าไปที่ กก. ตชด.ที่ 12 เพื่อนำผู้ต้องหาขึ้นเฮลิคอปเตอร์บินไปลงที่กองบินตำรวจต่อไป,เวลา 21.30 น. ตำรวจชุดปฏิบัติการนำตัวนายปัญญา ยิ่งดัง ออกมาจากกองบินตำรวจขึ้นรถตู้ ก่อนเคลื่อนขบวนประกอบด้วยรถตู้ รถกระบะ และรถเก๋งรวม 7 คัน ออกทางประตูใหญ่ ด้านถนนรามอินทรา มีรถ จยย.ของตำรวจจอดกันขบวนรถสื่อมวลชนไม่ให้ติดตาม คาดคุมตัวไปสอบสวนในสถานที่แห่งหนึ่ง ก่อนนำตัวไปแถลงข่าวที่สำนักงานตำรวจแห่งชาติในวันที่ 22 ส.ค.นี้
กัมพูชาเซ็นอนุมัติผลักดัน เสี่ยอ้วน ผู้ต้องหาบงการฆ่า 2 ศพเขาชีจรรย์แล้ว ตำรวจเตรียมกำลังรับตัวที่ด่านชายแดนอรัญประเทศ 
เสี่ยอ้วน,เสี่ยอ้วนกลับไทย,อรัญประเทศ,กัมพูชา,ข่าวหน้า1,ข่าวทั่วไป